A KÖZSZOLGÁLATI TÖRVÉNYSZÉK VÉGZÉSE
(első tanács)
2007. szeptember 11.
F‑12/07. sz. ügy
Elizabeth O’Connor
kontra
az Európai Közösségek Bizottsága
„Közszolgálat – Egyéb alkalmazottak – Egymást követő ideiglenes alkalmazotti, kisegítő alkalmazotti és szerződéses alkalmazotti szerződések – A munkanélküli-ellátás nyújtásának leghosszabb időtartama – Elfogadhatóság”
Tárgy: Az EK 236. cikk és az EA 152. cikk alapján benyújtott kereset, amelyben E. O’Connor a neki járó munkanélküli‑ellátás nyújtásának
leghosszabb időtartamát 11 hónapban és 25 napban megállapító 2006. április 5‑i bizottsági határozat megsemmisítését kéri.
Határozat: A Közszolgálati Törvényszék a keresetet részben mint nyilvánvalóan elfogadhatatlant, részben mint nyilvánvalóan megalapozatlant
elutasítja. A Bizottság viseli a felmerült összes költséget, ideértve a felperes költségmentesség iránti kérelmével összefüggésben
nála esetleg keletkezett költségeket is.
Összefoglaló
1.      Tisztviselők – Ideiglenes alkalmazottak és szerződéses alkalmazottak – Munkanélküli‑ellátás – A folyósítás leghosszabb időtartama
(Az egyéb alkalmazottakra vonatkozó alkalmazási feltételek, 28a. cikk, (4) bekezdés, 70. cikk és 96. cikk, (4) bekezdés)
2.      Eljárás – Költségek – Részben nyilvánvalóan elfogadhatatlan, részben nyilvánvalóan megalapozatlan kereset
(Az Elsőfokú Bíróság eljárási szabályzata, 87. cikk, 3. §, első bekezdés és 94. cikk, 3. §)
1.      Az egyéb alkalmazottakra vonatkozó alkalmazási feltételek 28a. cikke (4) bekezdésének és 96. cikke (4) bekezdésének rendelkezései
– amelyek meghatározzák azt a leghosszabb időtartamot, amely alatt a volt ideiglenes alkalmazott, illetve a volt szerződéses
alkalmazott munkanélküli‑ellátást kaphat a Közösségektől – nem alkalmazandók a volt kisegítő alkalmazottra, akinek a valamely
kötelező, nemzeti szociális biztonsági rendszerbeli tagságát az említett alkalmazási feltételek 70. cikke alapján az őt alkalmazó
intézmény biztosítja, és így munkanélküli‑ellátást csak ez utóbbi rendszerből kaphat. Az egyéb alkalmazottakra vonatkozó alkalmazási
feltételek 28a. cikke (4) bekezdésének és 96. cikke (4) bekezdésének rendelkezései tehát nem teszik kötelezővé az intézmény
számára, hogy a Közösségek által nyújtott munkanélküli‑ellátás folyósítása leghosszabb időtartamának meghatározásakor figyelembe
vegye azt az időtartamot, amely alatt az érintettet kisegítő alkalmazottként foglalkoztatták.
(lásd a 20. pontot)
2.      Abban az esetben, ha a Közszolgálati Törvényszék az Elsőfokú Bíróság eljárási szabályzata 94. cikke 3. §‑ának rendelkezései
alapján elutasította a költségmentesség iránti kérelmet, mivel a kereset nyilvánvalóan elfogadhatatlannak vagy nyilvánvalóan
megalapozatlannak tűnt, az ügy érdemére vonatkozó eljárás keretében azért az eljárási szabályzat 87. cikke 3. §‑a első bekezdésének
alkalmazásával van lehetőség arra, hogy a Közszolgálati Törvényszék kivételesen – figyelembe véve a felperes anyagi helyzetét
és azt a körülményt, hogy az adott ügyben a vitatott határozat magyarázat nélkül a hatáskörrel rendelkező szervezeti egység
által korábban adott tájékoztatással ellentétesen rendelkezett – az adminisztrációt arra kötelezze, hogy a saját költségein
kívül viselje a felperes részéről felmerült valamennyi költséget, beleértve a részéről a költségmentesség iránti kérelmével
összefüggésben esetlegesen felmerült költségeket is.
(lásd a 32. és 33. pontot)